Document ID: 32013R0287

32013R0287
L 086/12
SLUŽBENI LIST EUROPSKE UNIJE
22.03.2013.
PROVEDBENA UREDBA KOMISIJE (EU) br. 287/2013
od 22. ožujka 2013.
o izmjeni priloga IV. i VIII. Uredbi Vijeća (EZ) br. 73/2009 o utvrđivanju zajedničkih pravila za programe izravne potpore za poljoprivrednike u okviru zajedničke poljoprivredne politike
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EZ) br. 73/2009 od 19. siječnja 2009. o utvrđivanju zajedničkih pravila za programe izravne potpore za poljoprivrednike u okviru zajedničke poljoprivredne politike i utvrđivanju određenih programa potpore za poljoprivrednike, o izmjeni uredaba (EZ) br. 1290/2005, (EZ) br. 247/2006, (EZ) br. 378/2007 i stavljanju izvan snage Uredbe (EZ) br. 1782/2003 (1), a posebno točke (a) i (b) njezinog članka 8. stavka 2. i drugi podstavak članka 40. stavka 1.,
budući da:
(1)
Člankom 10.b Uredbe (EZ) br. 73/2009 državama članicama koje su primijenile dobrovoljnu modulaciju za kalendarsku godinu 2012. omogućava se da nastave smanjivati izravna plaćanja za kalendarsku godinu 2013. Ujedinjena Kraljevina obavijestila je Komisiju o svojoj odluci da iskoristi tu mogućnost, što je za posljedicu imalo donošenje Provedbene odluke Komisije 2013/146/EU od 20. ožujka 2013. o utvrđivanju iznosa koji proistječe iz primjene dobrovoljne prilagodbe u Ujedinjenoj Kraljevini za kalendarsku godinu 2013. (2) Stoga je primjereno revidirati odgovarajuće gornje granice iz članka 8. Uredbe (EZ) br. 73/2009.
(2)
Grčka, Španjolska, Luksemburg, Malta i Ujedinjena Kraljevina obavijestile su Komisiju o svojoj namjeri da osiguraju potporu vinogradarima za 2014. tako što će im dodijeliti prava na plaćanje u skladu s člankom 103.o Uredbe Vijeća (EZ) br. 1234/2007 od 22. listopada 2007. o uspostavljanju zajedničke organizacije poljoprivrednih tržišta i o posebnim odredbama za određene poljoprivredne proizvode (Uredba o jedinstvenom ZOT-u) (3). Stoga bi trebalo na odgovarajući način prilagoditi dotične nacionalne gornje granice iz članka 40. stavka 1. Uredbe (EZ) br. 73/2009.
(3)
Informacije o iskrčenim područjima, koje države članice dostavljaju u skladu s člankom 188.a stavkom 3. Uredbe (EZ) br. 1234/2007 i o prosjeku vrijednosti dodijeljenih prava prema regijama za iskrčena područja, koje države članice dostavljaju u skladu s člankom 40. stavkom 1. Uredbe (EZ) br. 73/2009, nisu još bile poznate u trenutku utvrđivanja neto gornjih granica iz članka 8. Uredbe (EZ) br. 73/2009 za 2013. godinu u Prilogu IV. toj Uredbi, kako je izmijenjena Uredbom (EU) br. 671/2012 Europskog parlamenta i Vijeća (4). Stoga su se iznosi tih gornjih granica temeljili na procjenama. S obzirom na dostavljene obavijesti Njemačke, Grčke, Španjolske, Francuske, Italije, Luksemburga, Austrije, Portugala i Slovenije u skladu s člankom 188.a stavkom 3. Uredbe (EZ) br. 1234/2007 i člankom 40. stavkom 1. Uredbe (EZ) br. 73/2009, trebalo bi revidirati iznose gornjih granica za 2013. utvrđenih u Prilogu IV. Uredbi (EZ) br. 73/2009.
(4)
Stoga bi trebalo na odgovarajući način izmijeniti priloge IV. i VIII. Uredbi (EZ) br. 73/2009.
(5)
Mjere predviđene u ovoj Uredbi u skladu su s mišljenjem Upravljačkog odbora za izravna plaćanja,
DONIJELA JE OVU UREDBU:
Članak 1.
Prilozi IV. i VIII. Uredbi (EZ) br. 73/2009 mijenjaju se u skladu s Prilogom ovoj Uredbi.
Članak 2.
Ova Uredba stupa na snagu sedmog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 22. ožujka 2013.

Labels: 18
15
6